Gandia celebra aquest cap de setmana la II Fira del Motor d'Ocasió
20 novembre 2023

## Gandia celebra aquest cap de setmana la II Fira del Motor d'Ocasió20 novembre 2023Última actualització: 21 novembre 2023

![](../gestion/img/278ec30c373e653d29de2108096134ff318e2677273bbd3fdf379315d9a54f14.jpg)  
  

La **regidora delegada de Comerç, Elena Moncho**, acompanyada per **Víctor Moll i Salvador Pardo** ha presentat aquest matí en roda de premsa la **II Fira del Motor d'Ocasió** que se celebrarà **a la platja** els dies **24, 25 i 26 de novembre**, concretament a passeig Marítim al tram comprés entre els carrers Navegant i Escullera.

  
En aquesta segona edició hi participaran 12 concessionaris que exposaran **més de 200 vehicles** que s'adapten a totes les necessitats i on els assistents podran trobar preus molt competitius.  
  
Tal com ha explicat **l'edil**, l'emplaçament escollit _**"és el lloc idoni per exposar els cotxes, ja que és un espai de vianants, molt ampli, amb prou visibilitat per a tots els expositors. A més, permet que tots els que ens visiten per primera vegada coneguen la nostra platja i ajudem a dinamitzar-la en els mesos de menor afluència turística"**_.  
  
Elena Moncho ha recordat que la passada edició va ser un èxit de vendes i visitants, tant de la ciutat com de la comarca, pel que s'ha programat aquesta segona edició en col·laboració del sector de l'automòbil amb la intenció d'assentar aquesta iniciativa i projectar-la a comarques veïnes.  
  
Per part seua, Víctor **Moll** ha volgut agrair la tasca de la regidora i el seu departament per organitzar aquesta iniciativa. _**"Feu molt fàcils les coses i estem convençuts que la fira serà un èxit perquè el mercat d'ocasió és molt interessant i en auge"**_.  
  
Finalment, Salvador **Pardo,** en representació de les firmes de vehicles d'ocasió, ha destacat que **s'oferiran tota classe d'opcions i per a tots els pressupostos**.